Na temelju članka 14. Zakona o predškolskom odgoju i obrazovanju ("Narodne novine" broj 10/97, 107/07, 94/13. i 98/19) i članka 30. Statuta Općine Sveti Ivan Žabno ("Službeni glasnik Koprivničko-križevačke županije" broj 10/13, 2/18. i 6/20), Općinsko vijeće Općine Sveti Ivan Žabno na ­­­­­24. sjednici održanoj 11. studenoga 2020. donijelo je

**PLAN**

**mreže dječjih vrtića na području Općine Sveti Ivan Žabno**

Članak 1.

Planom mreže dječjih vrtića na području Općine Sveti Ivan Žabno (u daljnjem tekstu: Plan mreže) utvrđuju se dječji vrtići u kojima se obavlja djelatnost predškolskog odgoja i obrazovanja, objekti u kojima se provode programi predškolskog odgoja i obrazovanja te razvoj mreže dječjih vrtića na području Općine Sveti Ivan Žabno (u daljnjem tekstu: Općina).

Članak 2.

Općina ima pravo i obvezu odlučivati o potrebama i interesima građana na svom području organiziranjem i ostvarivanjem programa predškolskog odgoja i obrazovanja.

Prava i obveze iz prethodnog stavka ovog članka ostvaruju se osiguranjem smještajnih kapaciteta za djecu s područja Općine u dječjim vrtićima i sufinanciranjem ekonomske cijene programa dječjeg vrtića sukladno planiranim sredstvima u Proračunu Općine Sveti Ivan Žabno.

Članak 3.

Mrežu dječjih vrtića Općine Sveti Ivan Žabno čine:

|  |  |  |  |  |
| --- | --- | --- | --- | --- |
| **Dječji vrtić** | **Adresa** | **Osnivač** | **Program** | **Smještajni kapacitet** |
| Dječji vrtić Žabac  Sveti Ivan Žabno | Trg Karla Lukaša bb  Sveti Ivan Žabno | Općina  Sveti Ivan Žabno | 10-satni- u tri odgojno-obrazovne skupine 3-mješovite vrtićke skupine | 60 |

Članak 4.

Mreža dječjih vrtića Općine može se proširivati otvaranjem novih odgojnih skupina u skladu s Državnim pedagoškim standardom predškolskog odgoja i naobrazbe te materijalnim mogućnostima Općine, a sve u cilju planiranog obuhvata djece.

Članak 5.

Mreža dječjih vrtića može se proširivati dogradnjom smještajnih kapaciteta dječjeg vrtića iz članka 3. ovog Plana te otvaranjem novih odgojnih skupina u skladu s Državnim pedagoškim standardom predškolskog odgoja i naobrazbe, kao i osnivanjem novih dječjih vrtića od strane svih zakonom predviđenih osnivača, ali Općina ne preuzima obvezu sufinanciranja smještaja djece u tim dječjim vrtićima.

Članak 6.

Općina vodeći računa o potrebama mještana i zadovoljavanju načela dostupnosti, ne planira osnivanje novog dječjeg vrtića ni područnog odjela jer trenutni kapaciteti zadovoljavaju potrebe u predškolskom odgoju.

Članak 7.

Ovaj Plan dostavlja se Koprivničko-križevačkoj županiji radi usklađivanja razvitka mreže dječjih vrtića na području Koprivničko-križevačke županije.

Članak 8.

Danom stupanja na snagu ovog Plana prestaje važiti Plan mreže dječjih vrtića Općine Sveti Ivan Žabno Žabno („Službeni glasnik Koprivničko-križevačke županije" broj 22/17).

Članak 9.

Ovaj Plan stupa na snagu osmog dana od dana objave u „Službenom glasniku Koprivničko-križevačke županije“.

OPĆINSKO VIJEĆE OPĆINE SVETI IVAN ŽABNO

KLASA: 601-01/20-01/02

URBROJ: 2137/19-02/1-20-1

Sveti Ivan Žabno, 11. studenoga 2020.

PREDSJEDNIK:

Krešimir Habijanec

Obrazloženje:

Sukladno članku 15 Zakona o predškolskom odgoju i obrazovanju („Narodne novine“, broj 10/97, 107/07, 94/13. i 98/19), predstavničko tijelo jedinice lokalne i područne (regionalne) samouprave i Grada Zagreba donosi plan mreže dječjih vrtića na svom području. Na temelju tog plana, predstavničko tijelo županije na temelju planova iz stavka 1. ovog članka usklađuje razvitak mreže dječjih vrtića na svom području.

Mrežom dječjih vrtića utvrđuju se dječji vrtići i druge pravne osobe koje obavljaju djelatnost predškolskog odgoja na području za koji se mreža utvrđuje, sa svim njihovim objektima u kojima se provode programi. Mreža dječjih vrtića mora udovoljiti zahtjevima dostupnosti i racionalnog ustroja dječjih vrtića i programa za djecu predškolske dobi u skladu s njihovim potrebama i sposobnostima.

PROČELNICA:

Blanka Drožđek Ivezić